Al 55-lea Congres al Societas Linguistica Europaea, găzduit de Universitatea din Bucureşti
[bookmark: _GoBack]În perioada 24-27 august 2022, Universitatea din București și Institutul de Lingvistică al Academiei Române „Iorgu Iordan – Alexandru Rosetti” organizează cel de al 55-lea Congres al Societas Linguistica Europaea (55th Annual Meeting of the Societas Linguistica Europaea), una dintre cele mai prestigioase și longevive manifestări lingvistice din lume. Ediții precedente ale congresului s-a desfășurat în centre universitare și de cercetare importante: Leipzig, Tallinn, Zürich, Napoli, Leiden, Poznań, Split, Stockholm etc.
Anul acesta, congresul se desfășoară în format fizic, după doi ani în care s-a desfășurat online, la sediul Facultății de Drept a Universității din București. Vor veni la București peste 350 de lingviști din întreaga lume, care vor participa la 12 ateliere tematice și la sesiunile generale ale congresului. Programul complet al Congresului poate fi accesat aici.
Societas Linguistica Europaea (SLE) a fost înființată în 1966 pentru a crea contacte durabile între lingviștii din Europa și din întreaga lume. SLE organizează congrese anuale și publică două reviste prestigioase: Folia linguistica și Folia linguistica historica. Mari lingviști, reprezentând subdomenii diverse, au fost președinți ai societății de-a lungul timpului: André Martinet, Eugen Coșeriu, Mario Alinei, Anna Siewierska, Johan van der Auwera, Christian Lehmann, Olga Fisher, Ian Roberts etc. 



